ኢትዮጵያ ውስጥ በኢንቨስትመንት መስክ ለሚማሩ ባለኃብቶች መንግሥት ድጋፍ ያደርጋል-የኢፌዴሪ ፕሬዝዳንት
አዲስ አበባ፤ ጥቅምት 26/2006  (ዋኢማ) – ኢትዮጵያ ውስጥ በተለያዩ የኢንቨስትመንት ዘርፎች ኃብታቸውን ማፍሰስ ለሚፈልጉ ባለኃብቶች መንግሥት አስፈላጊውን ድጋፍና ትብብር ለማድረግ ዝግጁ መሆኑን የኢፌዴሪ ፕሬዝዳንት አስታወቁ።ፕሬዝዳንት ዶክተር ሙላቱ ተሾመ ዛሬ 22 አባላትን ያካተተ የደቡብ ኮሪያ የልኡካን ቡድን ዛሬ በብሔራዊ ቤተ-መንግሥት ተቀብለው አነጋግረዋል። ፕሬዝዳንቱ በዚሁ ጊዜ እንዳሉት ኮሪያውያን ባለኃብቶች በኢትዮጵያ በኢንቨስትመንት መስክ ለመሰማራት መፈለጋቸው የሁለቱ አገራት የቆየ የሕዝብ ለሕዝብ ግኙነት ወደ ንግድና ኢንቨስትመንት እንደሚያሳድገው ገልፀዋል።ኢትዮጵያ ውስጥ ባለው ምቹ የኢንቨስትመንት ከባቢ ተጠቅመው ኮሪያውያን ባለኃብቶች በኢንቨስትመንት መስክ ቢሰማሩ ተጠቃሚ እንደሚሆኑና በዚህ ረገድ መንግሥት አስፈላጊውን ድጋፍ እንደሚያደርግ ፕሬዝዳንቱ ተናግረዋል።ፒስኮስ የተሰኘ ኩባንያ ሊቀመንበርና የልኡካን ቡድኑ መሪ ሊ ኩዊንግ የም በበኩላቸው ኮሪያውያን ባለኃበቶች ኢትዮጵያ ውስጥ በኢንቨስተመንት መስክ ለመሰማራት ፍላጎት እንዳላቸው ገልጸዋል።እንደ ኢዜአ ዘገባ የልኡካን ቡድኑ አባላትም 11 ከሚደርሱ የደቡብ ኮሪያ ኩባንያዎች የተውጣጡ መሆናቸውን የቡድኑ መሪ መናገራቸውን ኢዜአ ዘግቧል።